
Klausimai parengti įvertinus mokesčių mokėtojams dažniausiai kylančius su kontroliuojamųjų sandorių kainodara susijusius klausimus bei mokesčių administratoriaus kontrolės ir stebėsenos veiksmų praktiką šioje srityje. Šiuose atsakymuose pateikta mokesčių administratoriaus nuomonė ir jie neturi teisės akto galios. 
Mokesčių mokėtojas, norėdamas juos taikyti savo praktikoje, turi įvertinti konkrečios situacijos aplinkybes ir ypatumus.  

[bookmark: _GoBack]Ištiestosios rankos intervalo sudarymas

1. Kas yra ištiestosios rankos intervalas?
Tai reikšmių aibė, kuria grindžiamas vertinamo kontroliuojamojo sandorio kainos atitikimas ištiestosios rankos principui (IRP).  Laikoma, kad sandorio kaina arba pelnas atitinka IRP, jeigu jie neišeina iš ištiestosios rankos intervalo, sudaryto naudojant palyginamuosius duomenis, ribų. Visi šiame intervale esantys skaičiai (dydžiai) yra santykinai vienodai tinkami nustatyti sandorio kainos atitikimą IRP. 
Tokio intervalo susidarymą lemia tai, kad vertinant sąlygas, kurios susiklostytų tarp neasocijuotų asmenų, paprastai yra gaunamos apytikrės reikšmės (vertės). Be to, neasocijuoti asmenys panašiems sandoriams neretai yra linkę nustatyti ne vienodo dydžio kainas. Todėl kontroliuojamųjų sandorių kainų pagrindimui ištiestosios rankos intervalas taikomas gana dažnai, o atvejai, kuomet siekiant nustatyti IRP atitinkančią sandorio kainą, apskaičiuojamas vienas skaičius (pvz., kainos dydis arba marža), pasitaiko santykinai rečiau.

2. Kaip sudaromas ištiestosios rankos intervalas? 
Ištiestosios rankos intervalas sudaromas naudojant palyginamuosius duomenis. Atlikus palyginimų paiešką ir atrinkus ne vieną, bet keletą palyginamų skaičių, jų pagrindu apskaičiuojama aibė laikytina ištiestosios rankos intervalu. 
Šios aibės apskaičiavimui naudojami įvairūs statistiniai metodai. Kainodaros taisyklės ir Ekonominio bendradarbiavimo ir plėtros organizacijos (EBPO) gairės[footnoteRef:1] nereguliuoja statistinių metodų taikymo, kadangi tai statistikos dalyko objektas. Atitinkamai mokesčių mokėtojai skaičiavimus turi atlikti tokia tvarka, kuri neprieštarauja statistikos metodų taikymo principams ir turi ekonominę prasmę. [1:  EBPO sandorių kainodaros gairės tarptautinėms įmonėms ir mokesčių institucijoms (angl. OECD Transfer Pricing Guidelines for Multinational Enterprises and Tax Administrations).] 

Paprastai atliekami šie žingsniai:
- atlikus palyginimų paiešką ir atrinkus patikimus palyginimus (tiek atlikus automatinę atranką, tiek rankinę atrinktųjų palyginimų peržiūrą), surenkama informacija apie šių palyginimų atitinkamus rodiklius (rodiklio rūšis pasirenkama įvertinus konkrečią situaciją ir taikytiną kainodaros metodą) už atitinkamą laikotarpį; 
- kiekvieno iš palyginimų atžvilgiu apskaičiuojama vidutinė kelerių metų atitinkamų rodiklių vidurkio reikšmė;
- šių reikšmių aibei pritaikomi kiti statistiniai metodai (įprastai kvartilių skaičiavimo metodas). Tai atliekama siekiant eliminuoti kraštutinius ištiestosios rankos intervalo rezultatus, kurie gali būti netipiški, paveikti išskirtinių aplinkybių, kurių tiksliau nustatyti / įvertinti nėra galimybės. 
Taigi palyginimų atrankai ir analizei pasirinkus naudoti ne vienerių, o kelerių metų duomenis, pasirinktinas statistinių metodų taikymo eiliškumas, kuomet pirmiausia apskaičiuojami kiekvienos palyginamosios įmonės pelningumo rodiklių vidurkiai, o tik paskui iš šių duomenų apskaičiuojamas tarpkvartilinis intervalas. Toks eiliškumas yra įprasta ne tik Lietuvos, bet ir užsienio mokesčių administratorių taikoma praktika, kuri laikoma suderinama su statistikos metodų taikymo principų ekonomine logika.

Pavyzdys. Siekiant nustatyti sandorių tarp įmonės A ir įmonės B kainų atitikimą IRP, buvo atlikta palyginimų paieška duomenų bazėje. Rasta 10 palyginamųjų įmonių. Atsižvelgiant į tai, kad palyginimų ieškota 20X5 m. buvo naudoti trejų metų duomenys 20X2, 20X3 ir 20X4 m., siekiant išvengti netipinių duomenų poveikio galutiniam rezultatui. Pasirinktas rodiklis – antkainio nuo visų veiklos sąnaudų rodiklis[footnoteRef:2]. Gauti antkainių nuo visų veiklos sąnaudų rodiklių duomenys pateikiami lentelėje (skaičiuotas paprastasis (aritmetinis) vidurkis): [2:  Veiklos pelnas / (Savikaina + Veiklos sąnaudos).] 

1 lentelė
	Palyginimai
	20X2 m., %
	20X3 m., % 
	20X4 m., %
	Antkainio nuo visų veiklos sąnaudų rodiklių vidurkis, %

	Įmonė 1
	11,2
	7,7
	8,1
	9,0

	Įmonė 2
	9,8
	13,3
	11,2
	11,4

	Įmonė 3
	4,4
	3,4
	3,7
	3,8

	Įmonė 4
	15,1
	7,5
	7,9
	10,2

	Įmonė 5
	21,7
	11,3
	15,8
	16,3

	Įmonė 6
	2,6
	4,0
	5,7
	4,1

	Įmonė 7
	5,2
	11,6
	7,0
	8,0

	Įmonė 8
	7,6
	-6,3
	10,1
	3,8

	Įmonė 9
	1,0
	1,7
	4,7
	2,5

	Minimali reikšmė
	2,5

	Apatinis (pirmasis) kvartilis
	3,8

	Mediana
	8,0

	Viršutinis (trečiasis) kvartilis
	10,8

	Maksimali reikšmė
	16,3



Aibės susiaurinimui naudojamas kvartilių metodas, taikant Microsoft Excel quartile.exc formulę (plačiau apie taikytinas formules žr. 15 klausimą). Apatinio (pirmojo) kvartilio reikšmė yra 3,8 %, mediana 8 %, o viršutinis (trečiasis) kvartilis 10,8 %. Taigi, ištiestosios rankos intervalas yra nuo 3,8 % iki 10,8 %.

3. Ar ištiestosios rankos intervalas gali būti sudarytas tik pagal vieną kainodaros metodą?
Ne. Ištiestosios rankos intervalas taip pat gali susidaryti tais atvejais, kai, norint įvertinti kontroliuojamojo sandorio kainą, taikomas ne vienas, o keli kainodaros metodai. Tai gali būti aktualu tuomet, kai vertinant kontroliuojamojo sandorio sudėtingumą, nei vienas iš kainodaros metodų nesuteikia pilnai patikimo rezultato. Pritaikius kiekvieną iš kainodaros metodų, gaunamas tam tikras rezultatas arba rezultatų intervalas, kuris skiriasi nuo taikant kitą metodą gauto rezultato ir/ar rezultatų intervalo. Šie skirtumai gali susidaryti dėl to, kad skiriasi metodų taikymo duomenys (rodikliai). Nepaisant to, kiekvienas iš tokių intervalų gali būti naudingas nustatant IRP atitinkančią sandorio kainą. Gautų intervalų duomenys gali būti naudingi nustatant kuo tikslesnį IRP atitinkantį intervalą (pvz., kai intervalai iš dalies sutampa) arba atvirkščiai – paneigti kainodaros metodo teisingumą (kai intervalai visiškai nesutampa). 
Pavyzdžiui, asocijuoti asmenys vykdo franšizės sandorį, kurio kainai nustatyti vadovaujamasi palyginamosios nepriklausomos kainos kainodaros metodu, atsižvelgiant į vieną duomenų bazėje rastą palyginamąjį sandorį. Siekiant įsitikinti, ar gaunamas kainos nustatymo rezultatas tikrai suderinamas su IRP, papildomai atliekamas franšizės gavėjo veiklos, kuri vykdoma pagal franšizės sutartį, rodiklių palyginimas su kitų panašią veiklą vykdančių palyginamųjų įmonių atitinkamais rodikliais pagal sandorio grynosios maržos metodą, pasirinkus veiklos pelningumo rodiklį. Jeigu franšizės gavėjo veiklos pelningumo rodikliai patenka į ištiestosios rankos intervalą, sudarytą pagal palyginamųjų įmonių rodiklius, tai patvirtina, kad atlygis už franšizę, yra nustatytas tinkamai. Jeigu nepatektų – tai rodytų poreikį pervertinti palyginimus, siekiant įsitikinti, ar tinkamai atlikta sandorio šalių funkcinė analizė, ar rasti palyginimai yra iš tiesų patikimi, o galbūt leistų identifikuoti riziką dėl kitų franšizės gavėjo kontroliuojamųjų sandorių neatitikimo IRP, jeigu tokie sandoriai vykdyti ar turėjo būti identifikuojami ir vykdomi.
Kainodaros taisyklių[footnoteRef:3]  22 p. numato galimybę taikyti daugiau nei vieną kainodaros metodą, siekiant tiksliau nustatyti IRP atitinkančią kainą, tačiau tai nėra mokesčių mokėtojo pareiga. Kontroliuojamojo sandorio kainos atitiktis IRP gali būti pagrįsta tinkamai pritaikius vieną konkrečiam sandoriui tinkamiausią kainodaros metodą (įskaitant ir tuos atvejus, kai taikant palyginamosios nepriklausomos kainos kainodaros metodą randamas tik vienas palyginimas, jeigu jis yra tinkamas).  [3:  Lietuvos Respublikos pelno mokesčio įstatymo 40 straipsnio 2 dalies ir Lietuvos Respublikos gyventojų pajamų mokesčio įstatymo 15 straipsnio 2 dalies įgyvendinimo taisyklės, patvirtintos Lietuvos Respublikos finansų ministro 2004 m. balandžio 9 d. įsakymu Nr. 1K-123, toliau – Kainodaros taisyklės. ] 


4. Kokie statistiniai metodai naudojami sudarant ištiestosios rankos intervalą?
Kainodaros taisyklėse nėra apibrėžti konkretūs naudotini statistiniai metodai, tačiau praktikoje dažniausiai taikomi šie metodai: 
1. Aritmetinis (paprastasis) vidurkis – tai vidurkis, skaičiuojamas sudedant visas reikšmes ir padalijant šią sumą iš reikšmių skaičiaus. Pavyzdžiui, aritmetinis vidurkis taikomas, kai iš kiekvienos atrinktos palyginamosios įmonės metinių rodiklių išvedamas šių rodiklių vidurkis.
2. Svertinis vidurkis - jis skiriasi nuo aritmetinio vidurkio tuo, jog nesuteikia vienodos reikšmės visoms vertėms.  Svertinis vidurkis leidžia apskaičiuoti skirtingų svorių verčių vidurkį. Kuo didesnis vertės svoris, tuo didesnį poveikį ji turės galutiniam vidurkiui. Jis apskaičiuojamas sudedant kiekvieną skaičių, padaugintą iš jo svorio, ir gautą rezultatą padalinant iš visų svorių sumos. Dėl šio metodo naudojimo plačiau žr. 11 klausimą.
3. Kvartiliai – skaičiai, kurie dalina imties rodiklių reikšmių, surūšiuotų didėjimo tvarka, eilutę į keturias vienodas dalis. Dėl šio metodo skaičiavimo plačiau žr. 16 klausimą.
4. Mediana – imties rodiklių reikšmių, surūšiuotų didėjimo tvarka, eilutės vidurinis skaičius, kuris dalina eilutę į dvi maždaug lygias dalis ir parodo rodiklio, atitinkančio poziciją (n+1)/2, reikšmę. Jeigu rodiklių skaičius n yra lyginis, tai mediana yra dviejų gretimų rodiklių reikšmių, esančių eilutės viduryje, aritmetinis vidurkis, o jeigu rodiklių reikšmių skaičius n nelyginis, mediana yra imties rodiklių reikšmių eilutės vidurinis skaičius.
Pagrindžiant kontroliuojamųjų sandorių kainų atitikimą IRP rekomenduojama naudoti kuo aiškesnius ir paprastesnius skaičiavimo metodus ir būdus, kontroliuojamųjų sandorių pagrindimo dokumentuose atskleidžiant, kaip jie padeda užtikrinti parenkamo (apskaičiuojamo) rodiklio tinkamumą ir patikimumą. Vien tai, kad egzistuoja tam tikri statistiniai metodai, nepagrindžia tokių metodų taikymo konkrečiu atveju poreikio. Mokesčių mokėtojui pasirinkus taikyti rečiau naudojamus statistinius metodus (ypač, jeigu naudojami sudėtingesni skaičiavimai) siūlytina kontroliuojamųjų sandorių kainodaros pagrindimo dokumentuose pateikti pagrindimą, kaip / kodėl pasirinktas konkretus statistinis metodas leidžia patikimiau apskaičiuoti IRP atitinkantį intervalą.

5. Kelerių metų palyginimų duomenys turi būti naudojami ištiestosios rankos intervalui sudaryti?
Bendroji rekomendacija, kuria vadovaujamasi tiek Lietuvos, tiek tarptautinėje praktikoje, yra sudarant ištiestosios rankos intervalą, naudoti 3 m. periodo duomenis. Tai atliekama siekiant sumažinti palyginimų rodiklius iškreipiančių faktorių poveikį (pvz., rinkos krizė, atitinkamos pramonės šakos ekonominis ciklas, dėl vienkartinio sandorio ypatingai pelningi metai ir kt.).
Tačiau mokesčių mokėtojas gali pasirinkti ir ilgesnio laikotarpio nei 3 m. palyginimų duomenis, pagrįsdamas tokį pasirinkimą. Pavyzdžiui, ilgesnio nei 3 m. periodo duomenys (paprastai 4-5 m.) taikomi siekiant nustatyti būsimojo kontroliuojamojo sandorio kainą, kai kreipiamasi į mokesčių administratorių vadovaujantis Lietuvos Respublikos mokesčių administravimo įstatymo 372 straipsniu „Mokesčių administratoriaus išankstinis įsipareigojimas dėl būsimojo sandorio kainodaros taisyklių“ ir jį įgyvendinančiomis Taisyklėmis[footnoteRef:4].  [4:  Mokesčių mokėtojo prašymo pritarti būsimojo kontroliuojamojo sandorio kainodaros taisyklėms pateikimo ir nagrinėjimo, mokesčių administratorių įpareigojančio sprendimo priėmimo ir būsimojo kontroliuojamojo sandorio kainodaros taisyklių laikymosi ataskaitos pateikimo mokesčių administratoriui taisyklės patvirtintos Valstybinės mokesčių inspekcijos prie Lietuvos Respublikos finansų ministerijos viršininko 2025 m. rugsėjo 15 d. įsakymu Nr. VA-81.] 

Taip pat gali būti naudojami ir vienerių metų palyginimų duomenys, kai siekiama įvertinti konkrečiu laikotarpiu įvykusių reikšmingų ekonominių aplinkybių poveikį kontroliuojamojo sandorio kainai. Tuomet kontroliuojamojo sandorio vykdymo laikotarpis turėtų sutapti su palyginamųjų sandorių vykdymo laikotarpiu (tai aktualu, kai kontroliuojamojo sandorio kaina yra grindžiama ex post būdu). Pavyzdžiui, vertinant 2020 m. vykdytų kontroliuojamųjų sandorių kainą, kai vyko Covid-19 pandemija, jeigu dėl šios aplinkybės mokesčių mokėtojas faktiškai patyrė reikšmingą poveikį. 
Visais atvejais mokesčių mokėtojas pasirinkdamas tam tikro laikotarpio duomenis, kontroliuojamųjų sandorių kainodaros pagrindimo dokumentuose turi paaiškinti ir pagrįsti tokio pasirinkimo priežastis.

6. Kokio mokestinio laikotarpio duomenys gali būti naudojami ištiestosios rankos intervalui sudaryti?
Bendroji taisyklė nustatant / grindžiant kontroliuojamojo sandorio kainą yra informacijos, kuri yra prieinama tokio sandorio kainos nustatymo / pagrindimo metu, naudojimas (išskyrus sandorių, susijusių su sunkiai nustatomos vertės nematerialiuoju turtu, atvejus).
Patikimiausia informacija IRP atitinkančiai kainai nustatyti yra informacija, esanti kontroliuojamojo sandorio vykdymo metu, kadangi tiksliausiai atspindi tuo pačiu metu esantį ekonominių santykių kontekstą ir jo įtaką. Praktikoje visgi tokios informacijos gavimo laikotarpis gali išsiskirti priklausomai nuo to, kada yra atliekamas kainų nustatymas / pagrindimas – ar ex ante būdu (t. y. iš anksto nustatant kainą dar nepasibaigus sandoriui) ar ex post – kai grindžiama jau įvykusio sandorio kainos atitiktis IRP.
Reikalavimo į palyginamąją analizę, atliekamą taikant kitus nei palyginamosios nepriklausomos kainos kainodaros metodas, įtraukti ir kontroliuojamojo sandorio vykdymo laikotarpį (einamąjį ataskaitinį laikotarpį), rekomenduotina laikytis visais atvejais, kai kainodaros pagrindimas yra rengiamas ex post būdu. Kainodaros taisyklių 92 p. nustato atvejus, kada yra privaloma vertinti ir kontroliuojamojo sandorio vykdymo laikotarpį, t. y. kai mokesčių mokėtojas pagal Kainodaros taisyklių V skyriaus reikalavimus laiku neparengia sandorių kainodaros dokumentacijos už atitinkamą laikotarpį, ir mokesčių administratorius pareikalauja įvykdyti tokį reikalavimą retrospektyviai.  
Jeigu kontroliuojamojo sandorio kainos nustatomos ex ante būdu, tuomet galioja reikalavimas naudoti tik tokią informaciją, kuri yra prieinama kainos nustatymo metu. 
Pavyzdžiui, jeigu yra grindžiama 2024 m. kontroliuojamojo sandorio kaina, gali būti taikomi 2022-2024 m. palyginimų rodikliai, jeigu 2024 m. duomenys yra prieinami atliekant palyginimų paiešką, arba ankstesnių laikotarpių duomenys (pvz., 2021-2023 m. ar dar ankstesnių laikotarpių), jeigu palyginimų paieškos atlikimo metu būtent to laikotarpio duomenys buvo prieinami.

7. Ar ištiestosios rankos intervalui sudaryti gali būti naudojami mokestinių laikotarpių, einančių po kontroliuojamojo sandorio vykdymo laikotarpio, duomenys?
Ne. Nors Kainodaros taisyklių 15 p. numato galimybę naudoti ir metų, einančių po metų, kuriais vyko kontroliuojamasis sandoris, duomenis, ši nuostata negali būti suprantama, kaip suteikianti galimybę nustatyti kontroliuojamojo sandorio kainą, naudojant vėlesnių laikotarpių, nei vyko kontroliuojamasis sandoris, duomenis. Pavyzdžiui, mokesčių mokėtojas vykdė tuos pačius sandorius su asocijuotu asmeniu 2023 m. ir 2024 m. ir parengė kontroliuojamųjų sandorių kainodaros dokumentaciją, kurioje grindė tiek 2023, tiek 2024 m. sandorių kainas. Abiejų metų kainų pagrindimui buvo taikoma ta pati palyginamoji analizė, paremta palyginamųjų įmonių rodiklių duomenimis už laikotarpius 2022-2024 m. Visgi 2023 m. mokesčių mokėtojas neturėjo objektyvių galimybių gauti 2024 m. informacijos, todėl šio laikotarpio duomenys negali būti naudojami grindžiant 2023 m. kontroliuojamojo sandorio kainas. Vertinamuoju atveju mokesčių mokėtojas turėjo dvi galimybes:
· 1 galimybė: apskaičiuoti atskirus ištiestosios rankos intervalus kiekvieniems iš vertinamųjų metų, t. y. 2023 m. naudoti 2021-2023 m. duomenis ir 2024 m.  -  2022-2024 m. duomenis;
· 2 galimybė: 2021-2023 m. duomenų pagrindu apskaičiuotą ištiestosios rankos intervalą taikyti tiek 2023 m., tiek 2024 m., jeigu ekonominės aplinkybės rinkoje reikšmingai nekito laikotarpiu nuo 2021 iki 2024 m.

8. Jeigu mokesčių mokėtojo mokestinis laikotarpis nesutampa su kalendoriniais metais, kokių metų palyginamieji duomenys turi būti naudojami?
Laikantis taisyklės, jog mokesčių mokėtojas negali nustatyti kontroliuojamojo sandorio kainos naudodamas vėlesnių laikotarpių, nei vyko kontroliuojamasis sandoris, duomenų, mokesčių mokėtojas, kurio mokestinis laikotarpis nesutampa su kalendoriniais metais, turėtų naudoti duomenis ne vėlesnius, nei jo mokestinio laikotarpio pabaiga. Taigi tai galėtų būti palyginamųjų įmonių, kurių mokestinis laikotarpis sutampa su mokesčių mokėtojo mokestiniu laikotarpiu, duomenys iki vertinamojo laikotarpio įskaitytinai, arba palyginamųjų įmonių kitų mokestinių laikotarpių, kurie pasibaigia anksčiau nei paties mokesčių mokėtojo vertinamasis mokestinis laikotarpis, duomenys. Komercinės duomenų bazės neretai suteikia galimybę atliekant automatinę palyginimų paiešką, pasirinkti ne tik kalendorinio laikotarpio duomenis, bet taip pat ir kitą mokestinį laikotarpį turinčių įmonių duomenis.
Pavyzdžiui: mokesčių mokėtojo mokestinis laikotarpis yra nuo liepos 1 d. iki kitų metų birželio 30 d. Norėdamas pagrįsti mokestinio laikotarpio nuo 2024-07-01 iki 2025-06-30 vykdytų kontroliuojamųjų sandorių kainas, mokesčių mokėtojas, gali naudoti šiuos palyginimų duomenis: palyginamųjų įmonių, kurių mokestinis laikotarpis sutampa su kalendoriniais metais, 2021 – 2023 m. arba 2022 - 2024 m. duomenis (priklausomai nuo to, kada atliekama palyginimų paieška), o taip pat ir palyginamųjų įmonių, kurių mokestinis laikotarpis pasibaigia iki birželio 30 d. duomenis, t. y. iki 2024-06-30 arba iki 2025-06-30 (priklausomai nuo to, kada atliekama palyginimų paiešką). 
Atliekant palyginimų paiešką, rekomenduojama pasirinkti tuos duomenis, kurie būtų artimiausi vertinamojo sandorio vykdymo laikotarpiui arba jį apimtų (priklausomai nuo paieškos vykdymo datos). Pavyzdžiui, jeigu mokesčių mokėtojo mokestinis laikotarpis prasidėtų žymiai vėliau nei liepos 1 d. (pvz., nuo rugsėjo 1 d.), tuomet rekomenduojama pasirinkti ir palyginimus, kurių mokestinis laikotarpis yra kalendoriniai metai, kuriais prasidėjo mokesčių mokėtojo mokestinis laikotarpis, kurio kontroliuojamojo sandorio kainą siekiama nustatyti, jeigu tokie duomenys yra prieinami, t. y.: vertinant 2023-09-01 – 2024-08-31 mokestinio laikotarpio kontroliuojamuosius sandorius, be kitų laikotarpių pasirinkti ir visų 2023 m. duomenis, siekiant kuo mažesnio lyginamųjų duomenų laikotarpio atotrūkio. 

9. Kokį periodą galima taikyti tą pačią palyginimų paiešką?  
Vadovaujantis Kainodaros taisyklių 89 p., tą pačią palyginimų paiešką galima naudoti trejus metus, jeigu įsitikinama, kad:
- sandorio šalių funkcinė analizė (vykdomos funkcijos, prisiimamos rizikos, naudojamas turtas kontroliuojamajame sandoryje) išliko tokia pati visu šiuo laikotarpiu;
- anksčiau pasirinktas kainodaros metodas išliko tinkamiausiu kontroliuojamojo sandorio kainos atitikties IRP nustatymui;
- vėlesniais mokestiniais laikotarpiais neįvyko esminių pokyčių rinkoje (t. y. ekonominės aplinkybės kontroliuojamojo sandorio vykdymo šalies ir palyginamųjų įmonių veikimo šalyse išliko panašios). 
Pavyzdžiui, 2021-2023 m. duomenų pagrindu apskaičiuotą ištiestosios rankos intervalą mokesčių mokėtojas gali taikyti tiek 2023 m., tiek 2024 m., tiek 2025 m., jeigu yra išpildytos šiame atsakyme minimos sąlygos.

10. Ar mokesčių mokėtojas norėdamas taikyti tą pačią palyginimų paiešką 3 m., vėlesniais metais turi atnaujinti palyginimų duomenis ir perskaičiuoti ištiestosios rankos intervalą?
Ne. Norint naudoti tuos pačius palyginimų duomenis vėlesniais metais (ne ilgiau kaip trejus metus) palyginimų duomenų ir paties ištiestosios rankos intervalo atnaujinti nereikia. Norint taikyti Kainodaros taisyklių 89 p., svarbu užtikrinti, kad būtų tenkinama sąlyga, jog vėlesniais metais ekonominės aplinkybės rinkoje reikšmingai nekito, jas lyginant su praėjusiais laikotarpiais, kurių duomenys naudoti skaičiuojant praėjusio laikotarpio ištiestosios rankos intervalą (pavyzdžiui, nevyko pasaulinės ekonominės ar finansinės krizės, nebuvo globalaus masto epidemijų ar karo, tiesiogiai paveikusio palyginamųjų įmonių veiklos regioną). 
Jeigu mokesčių mokėtojas visgi pasirinktų atnaujinti anksčiau atliktos palyginimų paieškos rodiklių duomenis, neatlikdamas jokių kitų atnaujinimų (t. y. neatlikdamas naujos paieškos), tokiais duomenimis negalėtų vadovautis be papildomos analizės atlikimo, t. y. tokiu atveju mokesčių mokėtojas turėtų papildomai įvertinti, ar anksčiau atrinkti palyginimai atitinka anksčiau nustatytus palyginimo kriterijus ir vėlesniais metais. Pavyzdžiui: ar atrinktos įmonės ir vėlesniais metais laikomos nepriklausomomis, ar netapo įmonių grupės dalimi, ar nepradėjo vykdyti kitos veiklos ar taikyti kitokios verslo strategijos (tai galimai rodytų nuostolio generavimas).
	Pažymėtina, kad vadovaujantis Kainodaros taisyklių 55 p., pareiga įrodyti, kad ištiestosios rankos intervalas sudarytas naudojant vienodai patikimus palyginimus, tenka mokesčių mokėtojui.
	Taigi Kainodaros taisyklių nuostatos dėl atrinktų palyginamųjų įmonių finansinių duomenų atnaujinimo skiriasi nuo EBPO gairių nuostatų (žr. EBPO gairių 5.38 punktą): Kainodaros taisyklės viena vertus, įtvirtinta palankesnį reguliavimą, nes nereikalauja atlikti atrinktų palyginamųjų įmonių duomenų kasmetinio atnaujinimo. Kita vertus, Kainodaros taisyklės nedraudžia minėtų duomenų atnaujinti ir kasmet, tačiau sistemiškai vertinant kitas Kainodaros taisyklių nuostatas, pasirinkus minėtus duomenis atnaujinti, mokesčių mokėtojai dar turi atlikti ir papildomus veiksmus dėl tinkamo naudojamų duomenų palyginamumo užtikrinimo. 

11. Ar mokesčių mokėtojas, atrinkęs palyginimus, jų rodiklių vidutinę reikšmę gali apskaičiuoti taikydamas bet kokios rūšies vidurkio formulę?
Mokesčių administratorius paprastai rekomenduoja skaičiuoti paprastąjį (aritmetinį) vidurkį dėl jo formulės aiškumo ir paprastumo.
Mokesčių mokėtojui pasirinkus konkrečioje situacijoje skaičiuoti ne aritmetinį, o svertinį vidurkį, turėtų būti pateikiamas tokio pasirinkimo paaiškinimas (pagrindimas), kaip / kokią įtaką daro įvestas svertas rodiklio vidutinei reikšmei. Paprastai mokesčių administratorius sutinka ir su svertinio vidurkio taikymu tuomet, kai nėra esminių reikšmių skirtumų tarp aritmetinio ir svertinio vidurkių rodiklių arba mokesčių mokėtojas pagrindžia, jog pasirinktas svertas sudaro galimybes tiksliau apskaičiuoti atitinkamą rodiklį konkrečiu atveju.
Pavyzdys. Siekiant nustatyti sandorių tarp įmonės C ir įmonės D kainų atitikimą IRP, buvo atlikta palyginimų paieška duomenų bazėje. Rastos 3 palyginamosios įmonės. Atsižvelgiant į tai, kad palyginimų ieškota 20X5 m. buvo naudoti trejų metų duomenys 20X2, 20X3 ir 20X4 m., siekiant išvengti netipinių duomenų poveikio galutiniam rezultatui. Pasirinktas rodiklis – veiklos pelningumas (EBIT marža)[footnoteRef:5]. 2 lentelėje pateikiami palyginamųjų įmonių veiklos rodikliai, kurių pagrindu apskaičiuotas veiklos pelningumas. [5:  Veiklos pelnas (EBIT) / Pajamos.] 


2 lentelė
	Palyginimai
	Pajamos, tūkst. Eur
	Veiklos pelnas (EBIT), tūkst. Eur
	Veiklos pelningumas (EBIT marža)

	
	20X2
	20X3
	20X4
	20X2
	20X3
	20X4
	20X2
	20X3
	20X4

	(1)
	(2)
	(3)
	(4)
	(5)
	(6)
	(7)
	(5)/(2)
	(6)/(3)
	(7)/(4)

	Įmonė 1
	24 110
	22 883
	52 686
	2 189
	1 663
	2 332
	9,1%
	7,3%
	4,4%

	Įmonė 2
	17 079
	19 513
	30 807
	835
	167
	524
	4,9%
	0,9%
	1,7%

	Įmonė 3
	4 891
	7 425
	11 681
	250
	351
	-287
	5,1%
	4,7%
	-2,5%



3 lentelėje pateikiami palyginamųjų įmonių 3 m. veiklos pelningumo rodiklių parastieji (aritmetiniai) ir svertiniai vidurkiai. 

3 lentelė
	Palyginimai
	Veiklos pelningumas (EBIT marža),%
	Paprastasis vidurkis, %*
	Svertinis vidurkis, %**
	Skirtumas

	
	20X2
	20X3
	20X4
	
	
	% dalimi
	% išraiška

	(1)
	(2)
	(3)
	(4)
	(5)
	(6)
	(7)
	(8)

	Įmonė 1
	9,1%
	7,3%
	4,4%
	6,9
	6,2
	0,7
	12%

	Įmonė 2
	4,9%
	0,9%
	1,7%
	2,5
	2,3
	0,2
	10%

	Įmonė 3
	5,1%
	4,7%
	-2,5%
	2,5
	1,3
	1,2
	88%


* Apskaičiuojamas taip: (2), (3), (4) laukelių suma padalinta iš 3.
** Apskaičiuojamas taip: 2 lentelės (5), (6), (7) laukelių suma padalinta iš 2 lentelės (2), (3), (4) laukelių sumos.
Kaip matyti iš 3 lentelės duomenų, svertinių vidurkių reikšmės reikšmingai skiriasi nuo paprastojo vidurkio reikšmių (iki 88 proc.). Tokiu atveju ištiestosios rankos intervalo sudarymui  naudotinas paprastasis vidurkis. Taigi ištiestosios rankos intervalas sudarytų nuo 2,5% iki 6,9%. Kvartilių metodas netaikomas dėl mažo palyginimų skaičiaus ir homogeniško intervalo (siauros rodiklių aibės).

Praktikoje mokesčių administratorius nerekomenduoja naudoti kaupiamojo vidurkio (angl. pooling) metodo, nes naudojant šį metodą skirtingų pavienių metų reikšmės gauna analogišką svorį, nors reprezentuoja skirtingą laikotarpį ir jam būdingą rinkos situaciją, todėl galimos situacijos, kai pasirenkami rodikliai esant dideliam laiko atotrūkiui nuo kontroliuojamųjų sandorių vykdymo laiko; jį taikant, reikšmingesniais palyginimais tampa tos įmonės, kurių atžvilgiu yra gaunama daugiau duomenų ir tai visiškai nepriklauso nuo to, ar šios įmonės laikomos patikimesniais palyginimais. Be to, šio metodo nerekomenduoja taikyti ir EBPO. 

12. Koks turi būti ištiestosios rankos intervalas?
Siekiant aibę laikyti ištiestosios rankos intervalu, ji turi būti homogeniška, t. y. sudaryta iš vienodai patikimų palyginamųjų sandorių, ir ganėtinai siaura. 
Jeigu ištiestosios rankos intervalo sudarymui bus naudojami nepalyginami duomenys (sandoriai), nustatytas intervalas nebus laikomas IRP atitinkančiu intervalu. Mokesčių mokėtojas, siekdamas įrodyti, kad sandorio kaina arba pelnas neišeina iš ištiestosios rankos intervalo ribų, privalo įrodyti, kad intervalas sudarytas naudojant vienodai patikimus palyginamuosius sandorius (Kainodaros taisyklių 55 p.). Palyginamųjų sandorių atrankos ir analizės metu nustačius, kad ne visi atrinkti palyginamieji sandoriai atitinka lyginimo kriterijus ir (arba) pasižymi kitomis savybėmis, kurios neleidžia pasiekti vienodai patikimų palyginimo veiksmų rezultatų, šie duomenys turi būti eliminuojami, taip užtikrinant ištiestosios rankos intervalo sudarymą naudojant vienodai patikimus palyginamuosius sandorius. 
Paprastai jeigu gaunamas itin platus intervalas (pavyzdžiui, veiklos pelningumo rodiklių aibė nuo 5 % iki 30 %), tai rodo, jog parinkti palyginimai nėra vienodai patikimi ir todėl turi būti peržiūrėti.

13. Kada sudarant ištiestosios rankos intervalą taikomi statistiniai metodai? 
Kontroliuojamųjų sandorių kainodaros srityje pripažįstama, jog kraštutiniai ištiestosios rankos intervalo rezultatai gali būti netipiški, paveikti išskirtinių aplinkybių, kurių nustatyti / įvertinti nėra galimybės, ir todėl gali būti nepatikimi nustatant IRP atitinkančią kontroliuojamojo sandorio kainą (Kainodaros taisyklių 54 p.). Taigi iš palyginamųjų duomenų reikšmių sudarant ištiestosios rankos intervalą, statistinių metodų taikymas rekomenduojamas, kuomet pagal atrinktų palyginimų (pavyzdžiui, nuo keleto iki keliasdešimties[footnoteRef:6]) rodiklius apskaičiuota aibė yra gana plati ir, įvertinus turimą informaciją apie palyginimus, nėra galimybių atlikti individualizuotus galimų skirtumų koregavimus, užtikrinančius didesnį palyginimų rodiklių palyginamumą su vertinamuoju sandoriu.  [6:  Palyginimų skaičius nėra ribojamas, tačiau siekiant kokybiškos analizės, rekomenduojama atrankos metu pritaikyti daugiau individualizuotų atrankos kriterijų, kad atrinkta aibė nebūtų pernelyg plati (pavyzdžiui, siekianti tūkstančius galimų palyginimų). ] 


14. Koks yra minimalus ir maksimalus palyginimų skaičius, kuriam gali būti taikomi statistiniai metodai?
Teisės aktuose ar rekomendacijose[footnoteRef:7] nėra apibrėžtas nei minimalus, nei maksimalus skaičius, kuriam esant tikslinga taikyti statistinius aibės siaurinimo metodus. Galimų palyginamųjų duomenų skaičius priklauso nuo daugelio vertinamųjų faktorių, tokių kaip kontroliuojamųjų sandorių sudėtingumas, rūšis, taikytas kainodaros metodas, tikimybė rasti palyginamuosius sandorius ir pan., todėl kiekvienu konkrečiu atveju individualiai sprendžiama dėl palyginimų skaičiaus.  [7:  Pvz.,EBPO gairėse, ES Jungtinio sandorių kainodaros forumo parengtuose dokumentuose (pvz. 2016 m. Ataskaita apie palyginimų naudojimą ES, angl. EU Joint Transfer Pricing Forum Report on the Use of Comparables in the EU) ir kt. ] 

Viena vertus, esant mažam palyginimų skaičiui (pvz., 3 reikšmėms), statistinių metodų taikymas nerekomenduotinas, tačiau kita vertus, nėra ir siūloma automatinės (kiekybinės) atrankos metu surasti kuo didesnio skaičiaus palyginimų, siekiant pritaikyti statistinius metodus. Taigi:
- paties statistinio metodo esmė yra jį taikyti didesnei reikšmių aibei. Be to, turint tik keletą palyginimų, kiekvienas iš jų gali būti maksimaliai detaliai įvertintas individualiai, tokiu būdu reikšmingai sumažinant galimai išliekančių didesnio poveikio skirtumų riziką. Be to, jeigu atliekant paiešką, būtų surasti tik keli palyginimai (pvz., 3), tačiau jų rodiklių aibė būtų ganėtinai plati (pvz., nuo 5 % iki 30 %), tai rodytų, jog aibė yra nehomogeniška ir palyginimai nėra vienodo patikimumo. Tuomet tikslinga peržiūrėti (pakeisti) palyginimų paieškos žingsnius (kriterijus), tokiu būdu praplečiant potencialių palyginamųjų aibę, arba rinktis kitą kainodaros metodą;
- svarbu yra ne surasti kuo didesnę duomenų imtį, o sudaryti intervalą naudojant vienodai patikimus palyginamuosius sandorius. Todėl ir paieškos žingsniai (automatinė atranka) turi būti parenkami tokie, kurie leistų atrinkti kuo patikimesnius palyginamuosius duomenis, nepriklausomai nuo galimo rasti palyginamųjų duomenų skaičiaus, t. y. tokiu būdu būtų išvengta didelių laiko ir darbo sąnaudų individualiai peržiūrint atrinktas reikšmes (vykdant rankinę atranką).
Praktikoje paprastai atsižvelgiama į minimalią 5 palyginimų ribą (atsižvelgiant į matematinės kvartilių skaičiavimo formulės ypatumus). Visgi šis skaičius nesukuria taisyklės, nes ne vien palyginimų skaičius lemia statistinių metodų taikymo poreikį (apie tai plačiau žr. 15 kausimą).

15. Ką reiškia Kainodaros taisyklių 54 p. nurodyti „netipiški ir dideli intervalo reikšmių nuokrypiai“? 
Netipiški ir dideli intervalo reikšmių nuokrypiai yra vertinamojo pobūdžio, t. y. vertinami individualiai kiekvienoje situacijoje, atsižvelgiant į konkrečius turimus palyginimus (jų reikšmes), jų palyginamumo laipsnį, atliktus veiksmus dėl palyginamųjų duomenų koregavimo ir / ar atmetimo. 
Vertinant šiuos nuokrypius plačiau (ne tik Kainodaros taisyklių 54 p. minimoje apimtyje), pirmiausia, pastebėtina, kad jeigu atlikus paiešką matyti, jog kai kurios reikšmės ekstremaliai skiriasi, t. y. yra reikšmingai didesnės ar mažesnės, nei didžioji dalis visų atrinktųjų reikšmių (pvz., vidutinis veiklos pelningumo maržos rodiklis yra mažesnis nei (-50) proc. ar siekia 100 proc. ir daugiau), šios reikšmės turėtų būti eliminuojamos ir nepatekti į intervalą, kuriam taikomi statistiniai metodai.
Vertinant nuokrypius, minimus Kainodaros taisyklių 54 p., siekiant nustatyti poreikį taikyti statistinius metodus, pirmiausia, turėtų būti įvertinta tai, ar intervalas yra homogeniškas (sudarytas iš vienodo patikimumo palyginimų) ir kokio platumo yra jo aibė. 
Kuo intervalą sudaranti aibė yra siauresnė, tuo intervalas laikytinas homogeniškesniu. Esant ganėtinai siaurai aibei (pvz., nuo 3 iki 6 proc.), poreikis taikyti statistinius metodus paprastai nekyla, jeigu yra įsitikinta palyginimų patikimumu ir nekyla abejonių dėl to, jog kai kurie iš palyginimų gali nebūti vienodo patikimumo lygio. Tačiau jeigu nors ir gaunama ganėtinai siaura aibė (pvz., nuo 5 iki 10 proc.), bet surasta informacija apie atrinktas palyginamąsias įmones atskleidžia, jog yra tam tikrų skirtumų, kurių atžvilgiu atlikti palyginimų rodiklių korekcijas nėra galimybės, ir šie skirtumai nėra tokie reikšmingi, dėl kurių palyginimai turėtų būti eliminuojami iš palyginimų sąrašo, tuomet tikslinga pritaikyti ir statistinius aibės siaurinimo metodus, siekiant didesnio ištiestosios rankos intervalo tikslumo. 
Visais kitais atvejais, kurių praktikoje yra dauguma, rekomenduojama taikyti statistinius metodus (paprastai kvartilių metodą), kadangi viešai prieinama informacija apie palyginimus yra ribota ir nesudaro galimybių įvertinti visų palyginimų kriterijų tokia apimtimi, kuria yra įvertinamas kontroliuojamasis sandoris, kurio kainą siekiama nustatyti. 

16. Kaip skaičiuojami kvartiliai? 
Įprastai tiek mokesčių administratorius, tiek mokesčių mokėtojai kvartilių apskaičiavimui naudoja Microsoft Excel formules. Microsoft Excel siūlo dvi pagrindines kvartilių skaičiavimo formules: quartile.inc ir  tiek quartile.exc. Mokesčių administratorius praktikoje paprastai taiko ir rekomenduoja mokesčių mokėtojams naudoti Microsoft Excel quartile.exc funkciją, kuri artima Valstybės duomenų agentūros Kvartilių skaičiavimo metodikai[footnoteRef:8]. [8:  https://osp.stat.gov.lt/documents/10180/677338/Kvartiliu_skaiciavimo_metodika.pdf/7081f02c-a84e-45da-9475-776184699b86 ] 


17. Ar mokesčių mokėtojas, nustatydamas kontroliuojamojo sandorio kainą, gali pasirinkti bet kurį skaičių iš ištiestosios rankos intervalo?
Jeigu ištiestosios rankos intervalas sudarytas naudojant vienodai patikimus palyginamuosius duomenis, kiekviena reikšmė, esanti šiame intervale, laikoma vienodai patikima. Todėl mokesčių mokėtojas ex ante (iš anksto) nustatydamas kainą gali pasirinkti bet kurį dydį, esantį intervale. Tolesnių veiksmų vykdymas priklauso nuo to, koks kainodaros metodas taikomas:
- jeigu taikomas palyginamosios nepriklausomos kainos kainodaros metodas, poreikis peržiūrėti kainą metų pabaigoje paprastai nekyla, išskyrus jeigu įrodoma, jog neasocijuoti asmenys esant analogiškoms sąlygoms būtų linkę peržiūrėti kainas;
- jeigu taikomi kiti nei palyginamosios nepriklausomos kainos kainodaros metodas, tuomet nustatydamas kontroliuojamojo sandorio, kuris bus vykdomas einamaisiais metais, kainą, mokesčių mokėtojas pasirenka bet kurį dydį iš intervalo. Tačiau jeigu metų eigoje buvo patirta papildomų išlaidų, susijusių su šiuo sandoriu, faktinis tokio sandorio pelningumas gali pasikeisti, todėl metų pabaigoje faktinė sandorio kaina turi būti peržiūrėta, siekiant įsitikinti, kad faktinė kaina pateko į nustatytąjį ištiestosios rankos intervalą. Jeigu kaina yra intervale, nors ji ir skiriasi nuo iš anksto nusistatytosios kainos, korekcija dėl kainų neatitikimo IRP neatliekama. Tačiau jeigu faktinė kaina yra mažesnė ar didesnė, nei ištiestosios rankos intervalo kraštinės reikšmės, tuomet tokia kaina turi būti koreguojama atitinkamai ją didinant ar mažinant iki dydžio, patenkančio į ištiestosios rankos intervalą. 

18. Jeigu pastebima, kad faktinė kontroliuojamojo sandorio kaina neatitinka IRP (t. y. išeina iš ištiestosios rankos intervalo ribų), kaip dažnai ji gali būti koreguojama?
Teisės aktai neįtvirtina, kokiu dažnumu įmonės gali ar turi atlikti kontroliuojamųjų sandorių kainų koregavimus, nustačiusios, kad faktiškas atlygis neatitinka IRP. Koregavimų periodiškumą tikslinga nustatyti kontroliuojamųjų sandorių kainodaros pagrindimo dokumentuose, tačiau tokie koregavimai neturėtų būti dažni. Esminiu laikomas metų galo (atliekamas einamojo laikotarpio pabaigoje ar kitų metų pačioje pradžioje) koregavimas, kuomet yra peržiūrimi visų finansinių metų duomenys ir atliekamas galutinis koregavimas, įvertinus faktinius duomenis.
Kai atliekami dažni kontroliuojamojo sandorio kainų koregavimai, nesilaikoma kontroliuojamųjų sandorių kainodaros pagrindimo dokumentuose nustatytos kainos nustatymo ir koregavimo tvarkos, mokesčių administratorius, vadovaudamasis Kainodaros taisyklių  57 punktu, gali nepripažinti tokių koregavimų, jeigu nustato, jog kaina iki koregavimo būtų patekusi į ištiestosios rankos intervalą, tačiau ji tendencingai buvo nuolat koreguojama, siekiant ją priartinti prie kraštinės ištiestosios rankos intervalo reikšmės. 

19. Jeigu pasibaigus mokestiniam laikotarpiui, kontroliuojamojo sandorio kaina patenka į ištiestosios rankos intervalą, ar galima koreguoti tokio sandorio kainą, pasirenkant kitą kainos dydį, esantį ištiestosios rankos intervale?
Bendroji taisyklė, įtirtinta Kainodaros taisyklių 57 p., yra ta, kad sandorio kaina arba pelnas, patenkantys į ištiestosios rankos intervalą, nekoreguojami. Jeigu ex post būdu (po kontroliuojamojo sandorio įvykdymo, pvz., pasibaigus mokestiniam laikotarpiui) mokesčių mokėtojas vykdytų kontroliuojamųjų sandorių kainos koregavimus keisdamas kainos, patenkančios į ištiestosios rankos intervalą dydį, kita reikšme iš šio intervalo, tai suponuotų poreikį kvestionuoti visą IRP atitinkančiu įvardijamą intervalą, kaip sudarytą iš nepatikimų reikšmių ir atitinkamai lemtų poreikį iš naujo pagrįsti kainą ir / ar įrodyti, kodėl naujai parinktoji kaina laikytina atitinkančia IRP, o ankstesnioji, patenkanti į ištiestosios rankos intervalą, laikoma nebeatitinkančia IRP ir todėl yra koreguojama.
Tačiau Kainodaros taisyklių 57 p., numato išimtį, t. y. įrodžius sandorio sąlygų pasikeitimus, lemiančius kito kainos dydžio iš ištiestosios rankos intervalo pasirinkimą, ištiestosios rankos intervale esanti kaina gali būti koreguojama. Tokiais išimtiniais atvejais galėtų būti situacijos, kai dėl sandorio vykdymo ypatumų, kilo poreikis atlikti daugiau funkcijų nei buvo numatyta (pvz., vykdant projektą, iškilo nenumatytos problemos, kurioms išspręsti buvo būtina surasti netradicinius sprendimus, pareikalavusius aukštos kompetencijos darbuotojų žinių). Mokesčių mokėtojas privalo pagrįsti šiuos sąlygų pasikeitimus. Pažymėtina, kad jeigu sandorio sąlygos pakito tiek, kad siekiant įvykdyti šį sandorį, vykdytojas turėjo pradėti vykdyti naujas funkcijas, keitėsi jo funkcinis profilis, tai rodytų poreikį iš naujo atlikti palyginimų paiešką ir nustatyti naują ištiestosios rankos intervalą, o ne mėginti koreguoti kainą, pagal netinkamų palyginimų duomenis.  

20. Ar ištiestosios rankos intervalo mediana laikoma patikimiausiu ištiestosios rankos intervalo dydžiu?
Jeigu ištiestosios rankos intervalas sudarytas naudojant vienodai patikimus palyginamuosius duomenis, kiekvieną reikšmė, esanti šiame intervale, laikoma vienodai patikima, todėl medianos rodiklis nelaikomas patikimesniu, nei kitos intervalo reikšmės. Mediana tėra vienas iš centrinę tendenciją aibėje atspindinčių taškų. Medianos, kaip statistinio dydžio, pritaikymas nėra laikomas tinkamu pagrindimu šio rodiklio pasirinkimui, vykdant ex post kontroliuojamųjų sandorių kainų koregavimus, tiek tais atvejais, kai kontroliuojamojo sandorio kaina buvo intervale, tiek kai išėjo iš intervalo ribų. 
Jeigu abejojama sudaryto intervalo aibės patikimumu dėl identifikuojamų palyginimų trūkumų, turi būti peržiūrimas visas intervalas, eliminuojant minėtus netinkamus palyginimus ar atliekant papildomus koregavimus skirtumų eliminavimui, bet ne pasirenkant centrinę nepatikimos skaičių aibės reikšmę (medianą). 

21. Kada mokesčių mokėtojas gali taikyti ištiestosios rankos intervalo medianą?
Bet kurį dydį iš ištiestosios rankos intervalo (taip pat ir medianą), mokesčių mokėtojas gali taikyti:
- nustatydamas ex ante kontroliuojamojo sandorio kainą pagal palyginamosios nepriklausomos kainos kainodaros metodą;
- nustatydamas planines kontroliuojamojo sandorio kainas pagal kitus kainodaros metodus, nei palyginamosios nepriklausomos kainos kainodaros metodas;
-  kai įrodo sandorio sąlygų pasikeitimus, kurie lemia kito kainos dydžio iš IRP atitinkančio intervalo pasirinkimą (pvz., atitinkamu laikotarpiu faktiškai atliko sudėtingesnių, papildomų funkcijų). Medianos, vien kaip statistinio dydžio, be papildomos argumentacijos, pritaikymas nėra laikomas tinkamu pagrindimu šio rodiklio pasirinkimui. Plačiau apie tai žr. 20 klausimą.

22. Kada mokesčių administratorius gali taikyti ištiestosios rankos intervalo medianą?
Mokesčių administratorius, vykdydamas mokesčių mokėtojo mokestinį patikrinimą, vadovaudamasis Kainodaros taisyklių 56 punktu, nustatęs, jog kontroliuojamojo sandorio kaina neatitinka IRP (t. y. nepatenka į ištiestosios rankos intervalą), koreguoja tokio sandorio kainą iki ištiestosios rankos intervalo medianos rodiklio, jeigu:
- neturi tikslesnių duomenų, leidžiančių parinkti labiausiai konkrečiu atveju tinkamą reikšmę iš ištiestosios rankos intervalo, ir
- nėra kitų aplinkybių bei mokesčių mokėtojas nepateikia pakankamų įrodymų, jog IRP atitinkanti kaina arba pelnas yra kitokie, ir 
- mokesčių mokėtojas mokestinio patikrinimo metu nevengia bendradarbiauti su mokesčių administratoriumi, dėl ko nekyla poreikio pritaikyti Kainodaros taisyklių 56 p. antrojo sakinio nuostatos (t. y. poreikio pasirinkti bet kokią (mažiau palankią) ištiestosios rankos intervalo reikšmę, kas vertintina, kaip poveikio priemonė mokesčių mokėtojui, vengusiam bendradarbiauti ir tokiu būdu sudariusiam kliūtis mokesčių administratoriui tinkamai nustatyti IRP atitinkančią kainą arba pelną).
Ištiestosios rankos intervalo medianos dydis gali būti taikomas ir tuomet, kai mokesčių administratorius priima įpareigojantį sprendimą dėl būsimojo kontroliuojamojo sandorio kainodaros taisyklių, kuriame nustato tokį kontroliuojamojo sandorio kainos dydį; taip pat kai mokesčių administratorius, kaip kompetentingas asmuo, vykdydamas abipusio susitarimo procedūras su kitos valstybės kompetentingais asmenimis, sutaria konkrečiu atveju taikyti medianos rodiklį.

23. Ar galima taikyti tik dalį ištiestosios rankos intervalo? Ar yra kitų būdų be statistinių metodų, kurie leistų susiaurinti intervalą?
Sudarius aibę, kuri laikytina ištiestosios rankos intervalu, nustatant IRP atitinkančio sandorio kainą, turėtų būti atsižvelgiama į visą šią aibę. 
Praktikoje, atsižvelgiant į konkrečios situacijos specifiką ar rastus palyginamuosius duomenis, galimi reti atvejai, kai ištiestosios rankos intervalu gali būti pripažįstama ne visa pagal palyginimų rodiklius apskaičiuota skaičių aibė, jai pritaikius statistinius metodus (kvartilius), bet tik jos dalis, t. y.: nuo apatinio kvartilio iki medianos arba nuo medianos iki viršutinio kvartilio. 
Pavyzdžiui, jeigu mokesčių mokėtojo vykdoma veikla apima sąlyginai daugiau funkcijų, rizikų nei atrinktų palyginamųjų įmonių vykdoma veikla, arba tam tikra veikla reikalauja daugiau žmogiškųjų išteklių ar laiko resursų nei palyginamųjų įmonių atveju, IRP atitinkanti kaina gali būti nustatoma tarp medianos ir viršutinio kvartilio. Priešingu atveju, jei mokesčio mokėtojo veikla apima sąlyginai mažiau funkcijų, IRP atitinkanti kaina gali būti nustatoma tarp apatinio kvartilio ir medianos / ne didesnė nei mediana. Tokiu atveju būtent pasirinkta aibės dalis ir laikytina ištiestosios rankos intervalu. 
Bet kuriuo atveju, mokesčių mokėtojas turi argumentuotai pagrįsti savo pasirinkimą taikyti aprašytą aibės susiaurinimą. Toks siaurinimo būdas gali būti svarstomas tik išimtinais atvejais, kai nėra kitų patikimesnių būdų parinkti tinkamų palyginimų (t. y. nerandant analogišką funkcinį modelį vykdančių palyginamųjų įmonių, net ir išnaudojus protingas galimybes plėsti paieškos kriterijus, pvz., vertinant panašią (ne analogišką) veiklą vykdančias įmones ir kt.), atlikti patikimų koregavimų, užtikrinančių didesnį duomenų palyginamumą, ar pritaikyti kito kainodaros metodo.
Pažymėtina, kad net ir argumentuotas intervalo susiaurinimas neužtikrina tarptautinio dvigubo apmokestinimo kilimo grėsmės išvengimo, jeigu kontroliuojamojo sandorio kontrahento valstybėje nėra pripažįstamos galimybės minėtu būdu siaurinti ištiestosios rankos intervalu laikytinos aibės. Atitinkamai tokiais atvejais rekomenduojama įsivertinti padidėjusią tarptautinio dvigubo apmokestinimo riziką. 

24. Ar  galima sudaryti vieną intervalą, kuris būtų taikomas ne vienos, bet kelių rūšių kontroliuojamiesiems sandoriams (pvz., teikiant valdymo paslaugas, kurios susideda iš skirtingų rūšių, tačiau panašaus sudėtingumo paslaugų)? Jeigu taip, ar galima atlikti vieną palyginimų paiešką, joje atitinkamai atrenkant skirtingas veiklas vykdančias palyginamąsias įmones?
Taip, kelių rūšių kontroliuojamųjų sandorių, kurių pobūdis yra panašus (pvz., skirtingų rūšių, tačiau panašaus sudėtingumo paslaugų teikimas), kainų pagrindimui nėra draudžiama sudaryti vieno bendro intervalo, kuris apskaičiuojamas pagal skirtingas veiklas vykdančių įmonių duomenis. Tačiau mokesčių administratorius tokį subendrintą intervalą dažnai laiko turinčiu reikšmingų trūkumų. Toliau atsakyme pateikiami šie trūkumai bei nurodoma į ką reikėtų atkreipti dėmesį, pasirinkus sudaryti bendrą intervalą.
Bendru (subendrintu) intervalu laikomas intervalas, kuris sudaromas kai atliekama viena palyginimų paieška pasirinkus kelias skirtingas veiklas pagal Ekonominės veiklos rūšių klasifikatorių (EVRK) arba kai atliekamos dvi ar daugiau palyginimų paieškos ir visos pagal šias paieškas atrinktos įmonės sudedamos į vieną atrinktųjų palyginimų sąrašą bei pagal šio sąrašo įmonių rodiklius apskaičiuojamas vienas intervalas. Bendro (subendrinto) intervalo ypatumai ir trūkumai:
· galutinę skaičių aibę labiau paveikia tos rūšies palyginimai, kurių yra daugiau, tačiau tai nebūtinai atitinka faktiškai suteiktų paslaugų dydžių proporciją, o tai reiškia, jog vienokio turinio paslaugų kaina gali būt grindžiama visai kitokią veiklą vykdančių įmonių pelningumu:  
pvz., jeigu atrinkta 10 konsultacinių įmonių, 30 teisines paslaugas teikiančių įmonių, 2 su informacinėmis  technologijomis (IT) susijusių paslaugų teikimo įmonės, tačiau vertinant faktiškai asocijuotam asmeniui suteiktų paslaugų turinį, matyti, kad didžiąją dalį (pvz., 80 proc.) šių paslaugų sudarė IT paslaugos, tai reikštų, kad suteiktų IT paslaugų kaina iš esmės yra nustatoma pagal teisines ir konsultacines paslaugas teikiančias įmones. Taigi būtų neužtikrinamas duomenų palyginamumas;
· būtina pateikti informaciją apie teikiamų / faktiškai suteiktų paslaugų apimtis – siekiant įvertinti, ar šių paslaugų apimtys atitinka palyginimų rūšių proporcijas;
· jeigu subendrintas intervalas platus, jis rodo, tai, kad skirtingą veiklą vykdančios įmonės rinkoje gauna skirtingą grąžą, todėl reikalinga vykdyti atskiras paieškas.
Atsižvelgiant į tai, pirmiausia rekomenduojama laikytis pagrindinės taisyklės, jog kiekvieno kontroliuojamojo sandorio kainodara turi būti vertinama atskirai, kaip tai įtvirtinta Kainodaros taisyklių 14 p. Bendro (subendrinto) intervalo naudojimas galimas tik išimtinais atvejais užtikrinant panašią palyginimų skaičiaus ir paslaugų rūšių proporciją bei siaurą intervalą.

25. Jeigu bendro (subendrinto) intervalo (kai palyginimų paieška atliekama pagal skirtingas veiklas vykdančias palyginamąsias įmones) mokesčių administratorius nelaiko patikimu ir jo nerekomenduoja, ar yra kitų būdų, kaip nustatyti vieną intervalą, kuris galėtų būti taikomas skirtingos rūšies paslaugoms? 
Taip, siekiant sumažinti administracinę naštą, galima sudaryti persidengiantį (sutampantį) intervalą. Persidengiantis (sutampantis) intervalas - tai dviejų ar daugiau palyginimų paieškų sutampantys rezultatai (angl. overlap). Jis gali būti taikomas, kai siekiama nustatyti skirtingų rūšių kompleksinių paslaugų kainodarą (pvz., teikiamos tokios kompleksinės paslaugos, kaip apskaita, teisinės konsultacijos ir kt.) ir kai gaunami panašūs skirtingų paieškų intervalai. Šiuo atveju palyginimų skaičiaus ir paslaugų rūšių proporcija nėra svarbi.
Sudarant tokį intervalą, pirmiausia, turi būti atliekamos atskiros palyginimų paieškos konkrečiai paslaugų rūšiai (visais atvejais taikomas analogiškas finansinis veiklos rodiklis). Atliekant individualizuotas paieškas atskiroms paslaugų rūšims, galima pasirinkti kiekvienu atveju labiausiai tinkančius paieškų kriterijus ir gauti patikimiausią rezultatą. Apskaičiavus kiekvienai šių paslaugų rūšių intervalus, jeigu gaunami panašūs skirtingų paieškų intervalai, tuomet jie gali būti subendrinami (apjungiami) tokiu būdu:
- intervalo apatinė reikšmė nustatoma pasirenkant aukščiausią apatinio kvartilio reikšmę iš atliktųjų atskirų palyginimų paieškų reikšmių aibių;
- intervalo viršutinė reikšmė nustatoma pasirenkant žemiausią viršutinio kvartilio reikšmę iš atliktųjų atskirų palyginimų paieškų reikšmių aibių;
- persidengiančio intervalo mediana apskaičiuojama kaip medianos rodiklis tarp apatinio ir viršutinio persidengiančio intervalo kvartilio reikšmių. 

Pavyzdys: antkainio nuo visų veiklos sąnaudų rodiklis:
	Sandorių (veiklos) rūšys
	X paslaugos
	Y paslaugos
	Persidengiantis intervalas

	Palyginimų skaičius
	6
	20
	

	Apatinis kvartilis
	6%
	4%
	6%

	Mediana
	11%
	9%
	9%

	Viršutinis kvartilis
	14%
	12%
	12%


Persidengiančio intervalo aibė yra nuo 6 iki 12 proc., esant 9 proc. medianai. Supaprastinimo tikslais šis persidengiantis intervalas galėtų būti taikomas siekiant nustatyti antkainių nuo visų veiklos sąnaudų rodiklius visų vertinamųjų paslaugų (X ir Y) atžvilgiu, neskirstant į atskiras rūšis. 
